વિભાકર વિચારમાં પડ્યો. જયંતીએ જે માહિતી આપી એના આધારે એટલું સ્પષ્ટ હતું કે પોતાના જેવા ચહેરાવાળો એ માણસ છાપેલા કાટલા જેવો નથી. રૂપિયા બે લાખનું ઇનામ હોવા છતાંય મેરઠમાંથી કોઇ એને ઓળખી શક્યું નથી એનો અર્થ એ છે કે એ માણસ મેરઠ કે એની આજુબાજુના વિસ્તારનો નથી. હરિપ્રસાદ મિશ્રાએ કોની સાથે દગો કર્યો હતો એ પણ સ્પષ્ટ નથી. ઊડતા સમાચાર મુજબ બાર કરોડની વાત ચાલે છે, પણ એ બાર કરોડ આપનારનું નામ બહાર આવ્યું નથી. એ માણસે કોઇ ધંધાદારી હત્યારાને કામ સોંપ્યું હોય એવું બની શકે, પણ ખૂન કરવા માટે એ માણસ છેક લંડન સુધી લાંબો શા માટે થાય? પંદર દિવસમાં તો હરિપ્રસાદ પાછો મેરઠ આવવાનો જ હતો, તો પછી એ ખૂનીએ વિદેશની ધરતી ઉપર જોખમ શા માટે લીધું હશે? સવાલો અને માત્ર સવાલો વચ્ચે જવાબ માટે જયંતીના હવે પછીના ફોનની રાહ જોવા સિવાય કંઇ કરવાનું નહોતું.